Indholdsfortegnelse

1. INDLEDNING

2. ÅRETS HØJDEPUNKTER

3. BUDGETGENNEMFØRELSE

3.1 Prioriteter

3.2 Gennemførelse af driftsbudgettet opdelt efter finansieringsmekanisme

3.3 Støttemodtagere

4. PRIMÆRE KOMMUNIKATIONSSPØRGSMÅL





1. INDLEDNING

Denne rapport dækker gennemførelsen af det årlige arbejdsprogram for 2019 under det tredje sundhedsprogram for perioden 2014-2020 ("programmet"). I henhold til forordningens artikel 13, stk. 1, skal Europa-Kommissionen aflægge rapport til sundhedsprogramudvalget om gennemførelsen af alle aktioner, der finansieres via programmet, og holde Europa-Parlamentet og Rådet underrettet. Denne rapport opfylder sidstnævnte krav og beskriver, hvordan programmet blev gennemført, og det budget, der blev anvendt i 2019.

Arbejdsdokumentet fra Kommissionens tjenestegrene, der ledsager denne rapport, beskriver de nøgleaktioner, der medfinansieres under programmet, og for hvilke resultaterne blev tilgængelige i 2019, samt tabeller med detaljerede oplysninger om alle medfinansierede aktiviteter og kontrakter i programmets driftsbudget for 2019.

Det årlige arbejdsprogram for 2019 blev bygget op omkring en række prioriterede områder, samtidig med at der blev taget fat på uligheder på sundhedsområdet som et tværgående spørgsmål.

Under mål nr. 1 (Fremme sundhed, forebygge sygdomme og skabe gunstige miljøer for en sund livsstil) ydede EU en samlet finansiering på 20 752 505,10 EUR til fem projekter og en fælles aktion. Dette omfattede en fælles aktion om gennemførelse af bedste praksis på ernæringsområdet, som havde til formål at øge udbuddet af sundere forarbejdede fødevarer og/eller reducere mængden af salt, sukker og mættede fedtsyrer i de forarbejdede fødevarer, der findes i supermarkeder i EU.

Under mål nr.2 (Beskytte EU-borgerne mod alvorlige grænseoverskridende sundhedstrusler) ydede EU en samlet finansiering på 8 058 630,32 EUR til tre projekter, herunder tilrettelæggelse af det globale vaccinationstopmøde. Der var også en fælles aktion for at styrke sundhedsberedskabet og reaktionen på biologiske og kemiske terrorangreb. Formålet var at opdage trusler og vurdere risici for sundhedsrelaterede terrorhandlinger og samtidig bygge bro mellem partnere inden for folkesundhed, sikkerhed og civilbeskyttelse.

Under mål nr. 3 (Bidrage til innovative, effektive og bæredygtige sundhedssystemer) ydede EU en samlet finansiering på 15 473 042,80 EUR til flere aktioner til støtte for innovative, effektive og bæredygtige sundhedssystemer. Der blev indgået en tjenesteydelseskontrakt for at finde måder til at forbedre udvekslingen af sundhedsdata på tværs af grænserne i EU i overensstemmelse med Kommissionens prioritet om et "EU-sundhedsdataområde" med henblik på at kortlægge, analysere og vurdere medlemsstaternes regler for behandling af sundhedsdata. Der blev også iværksat en fælles aktion om gennemførelse af digitalt baseret, integreret, personfokuseret pleje for at hjælpe myndighederne med at reformere deres sundhedssystemer. Formålet var at udvikle kapaciteten til at overføre bedste praksis og gennemføre integreret pleje ved hjælp af en "bottom-up"-tilgang og i overensstemmelse med de vigtigste designprincipper og byggesten, som ekspertgruppen om vurdering af sundhedssystemernes resultater har udpeget .

Under mål nr. 4 (Lette EU-borgernes adgang til bedre og sikrere sundhedsydelser) ydede EU en samlet medfinansiering på 14 044 589,50 EUR til støtte af: a) koordineringsaktiviteter og registre for de europæiske netværk af referencecentre for sjældne sygdomme b) ikkestatslige organisationer, der bidrager til EU's sundhedsmål c) netværkssamarbejde mellem nationale myndigheder med henblik på at overføre bedste praksis d) samarbejde med internationale organisationer.

Kommissionen og Forvaltningsorganet for Forbrugere, Sundhed, Landbrug og Fødevarer (CHAFEA) sikrede, at resultaterne af programmet blev bredt formidlet gennem egnede kommunikations- og formidlingsaktiviteter. Disse fokuserede på de centrale kommunikationsprioriteter, som Generaldirektoratet for Sundhed og Fødevaresikkerhed (GD SANTE) har angivet, såsom vaccination, europæiske netværk af referencecentre for sjældne sygdomme, bekæmpelse af antimikrobiel resistens, vurdering af sundhedsteknologi og digital sundhed. Disse PR-aktiviteter omfattede tilrettelæggelse af syv informationsdage for at fremme finansieringsmulighederne under det årlige arbejdsprogram for 2019 i samarbejde med netværket af nationale kontaktpunkter.